b'\n_START_ARTICLE_\nEugen Dijm\xc4\x83rescu\n_START_SECTION_\nCariera profesional\xc4\x83\n_START_PARAGRAPH_\nEugen Dijm\xc4\x83rescu s-a n\xc4\x83scut la data de 11 februarie 1948 \xc3\xaen capitala Rom\xc3\xa2niei, Bucure\xc8\x99ti. A absolvit \xc3\xaen anul 1971 Facultatea de Rela\xc8\x9bii Economice Interna\xc8\x9bionale din cadrul Academiei de Studii Economice din Bucure\xc8\x99ti. De la absolvirea Facult\xc4\x83\xc8\x9bii, \xc3\xaen septembrie 1971 este repartizat ca cercet\xc4\x83tor \xc8\x99tiin\xc8\x9bific la Institutul de Economie Mondial\xc4\x83 din Bucure\xc8\x99ti._NEWLINE_\xc3\x8en anul 1978, a ob\xc8\x9binut titlul de Doctor \xc3\xaen economie la Academia de Studii Economice din Bucure\xc8\x99ti. A urmat o serie de specializ\xc4\x83ri post-universitare \xc8\x99i anume: Seminarul de Studii Americane din Salzburg (1973), un stagiu la Brookings Institution (1981) \xc8\x99i un stagiu la Universitatea de Stat din Arizona, Tempe (1985). P\xc3\xa2n\xc4\x83 \xc3\xaen 1990, Eugen Dijm\xc4\x83rescu a ocupat \xc8\x99i pozi\xc8\x9bii ierarhic superioare \xc3\xaen cadrul Institutului de Economie Mondial\xc4\x83, fiind, vremelnic, \xc8\x99i secretar PCR pe institut. _NEWLINE_Revista Bilan\xc8\x9b, \xc3\xaen num\xc4\x83rul s\xc4\x83u din august 2005, acredita ideea c\xc4\x83 Institutul de Economie Mondial\xc4\x83 (IEM) de la Bucure\xc8\x99ti a fost p\xc3\xa2n\xc4\x83 \xc3\xaen anul 1990 o institu\xc8\x9bie de acoperire pentru fostul serviciu de informa\xc8\x9bii externe din cadrul Securit\xc4\x83\xc8\x9bii (DIE/CIE) \xc8\x99i a avut regim de unitate militar\xc4\x83, presupun\xc3\xa2nd c\xc4\x83 fusese \xc3\xaenfiin\xc8\x9bat \xc8\x99i organizat dup\xc4\x83 modelul Institutului de economie mondial\xc4\x83 de la Moscova, condus de faimosul Arbatov. "\xc3\x8en afara academicianului Costin Murgescu, plasat ca director general, datorit\xc4\x83 autorit\xc4\x83\xc8\x9bii profesionale, restul personalului lucra \xc3\xaen regim cvasimilitar."  \xc3\x8en realitate, Institulul de economie mondial\xc4\x83 a fost \xc3\xaenfiin\xc8\x9bat \xc3\xaen 1964, \xc3\xaen contextul distan\xc8\x9b\xc4\x83rii Bucure\xc8\x99tiului de Moscova dup\xc4\x83 respingerea de c\xc4\x83tre Rom\xc3\xa2nia a tentativelor \xe2\x80\x9cplanului Valev\xe2\x80\x9d de creare a regiunii agrare a Basarabiei, Rom\xc3\xa2niei \xc8\x99i Bulgariei. Principalele sale atribu\xc8\x9bii erau legate de analiza pie\xc8\x9belor \xc8\x99i a pre\xc8\x9burilor externe pentru a furniza anilize \xc8\x99i informa\xc8\x9bii pentru operatorii de comer\xc8\x9b exterior \xc8\x99i pentru negocierile economice bilaterale \xc8\x99i multilaterale ale ministerului coordonator al activit\xc4\x83\xc8\x9bii de comer\xc8\x9b exterior. _NEWLINE_Este probabil c\xc4\x83 \xc3\xaenainte de 1989 s\xc4\x83 fi existat dou\xc4\x83 institute cu aceea\xc8\x99i denumire, Institutul de Economie Mondial\xc4\x83. \xc3\x8en timp, aceast\xc4\x83 confuzie va trebui l\xc4\x83murit\xc4\x83 cu competen\xc8\x9b\xc4\x83. Unul era \xc3\xaen subordinea Ministerului Comer\xc8\x9bului Exterior, cu sediul \xc3\xaen cl\xc4\x83direa al\xc4\x83turat\xc4\x83 ministerului, iar cel\xc4\x83lalt, clona, era cu sediul (probabil) la B\xc4\x83neasa \xc8\x99i era \xc3\xaen subordinea securit\xc4\x83\xc8\x9bii. "Clona" avea o existen\xc8\x9b\xc4\x83 conspirativ\xc4\x83 \xc8\x99i era necunoscut\xc4\x83 de c\xc4\x83tre salaria\xc8\x9bii/cercet\xc4\x83torii institutului din Pia\xc8\x9ba Universit\xc4\x83\xc8\x9bii. Se b\xc4\x83nuia existen\xc8\x9ba clonei din unele deconspir\xc4\x83ri involuntare a celor care \xc3\xaentrebau pe un salariat al IEM dac\xc4\x83 nu cunoa\xc8\x99te pe "X" care lucreaz\xc4\x83 \xc8\x99i el la institutul de la B\xc4\x83neasa. Datorita similitudinii de nume ale institu\xc8\x9biilor,  Dijm\xc4\x83rescu  continu\xc4\x83 s\xc4\x83 fie catalogat drept securist. \xc3\x8en lipsa unei clarific\xc4\x83ri institu\xc8\x9bionale \xc8\x99i-au f\xc4\x83cut loc astfel de interpret\xc4\x83ri sprijinite pe elemente punctuale, a\xc8\x99a cum ar putea fi rapoarte de deplasare ale angaja\xc8\x9bilor IEM ajunse \xc3\xaen dosarele securit\xc4\x83\xc8\x9bii sau chiar rapoartele de cercetare al c\xc4\x83ror circuit era limitat la cererea beneficiarului sau pentru con\xc8\x9binutul unor date \xc8\x99i informa\xc8\x9bii considerate de reglement\xc4\x83rile timpului secrete. Din pozi\xc8\x9bia de \xc8\x99ef de serviciu sau membru al biroului PCR pe institut, Dijm\xc4\x83rescu era obligat s\xc4\x83 furnizeze, la cererea organelor de partid \xc8\x99i securitate informa\xc8\x9bii despre unii salaria\xc8\x9bi, mai ales \xc3\xaen cazurile plec\xc4\x83rii lor \xc3\xaen delega\xc8\x9bii sau dup\xc4\x83 ce el \xc3\xaensu\xc8\x99i avea convorbiri cu str\xc4\x83ini care vizitau institutul, probabil pu\xc8\x9binele locuri din Rom\xc3\xa2nia unde g\xc4\x83seau interlocutori. _NEWLINE_Astfel, \xc3\xaen anul 2006, numele lui Eugen Dijm\xc4\x83rescu ap\xc4\x83rea pe faimoasa list\xc4\x83 a lui Liviu Turcu, ca persoan\xc4\x83 care a colaborat cu serviciile de informa\xc8\x9bii \xc3\xaenainte de Revolu\xc8\x9bie. Dijm\xc4\x83rescu a respins categoric apartenen\xc8\x9ba sa ca angajat al vreunui organ al serviciilor de informa\xc8\x9bii pe baza urm\xc4\x83toarelor considerente: Institutul de economie mondial\xc4\x83 a avut dubl\xc4\x83 subordonare, c\xc4\x83tre Institutul central de cercet\xc4\x83ri economice (devenit ulterior Institutul Na\xc8\x9bional de Cercet\xc4\x83ri Economice) \xc8\x99i c\xc4\x83tre Ministerul comer\xc8\x9bului exterior \xc8\x99i cooper\xc4\x83rii economice interna\xc8\x9bionale; prin aceste canale de subordonare a fost posibil ca persoane apar\xc8\x9bin\xc3\xa2nd ministerului sau altor organiza\xc8\x9bii s\xc4\x83 tranziteze Institutul \xc3\xaen cadrul programului lor de preg\xc4\x83tire pentru activitatea viitoare la oficii comerciale din str\xc4\x83in\xc4\x83tate. Niciunul din angaja\xc8\x9bii permanen\xc8\x9bi ai Institutului nu a fost \xc3\xaentr-un atare program \xc8\x99i nu au lucrat \xc3\xaen str\xc4\x83in\xc4\x83tate.\n_START_SECTION_\nMinistru, parlamentar \xc8\x99i ambasador\n_START_PARAGRAPH_\nEugen Dijm\xc4\x83rescu este un fost deputat \xc3\xaen legislatura 1990-1992, ales pe listele FSN. Eugen Dijm\xc4\x83rescu a demisionat din Camera Deputa\xc8\x9bilor pe data de 31 iulie 1990 \xc8\x99i a fost \xc3\xaenlocuit de deputatul Mihai Iancu. Eugen Dijm\xc4\x83rescu a fost membru \xc3\xaen grupurile parlamentare de prietenie cu Republica Chile \xc8\x99i Republica Elen\xc4\x83. Eugen Dijm\xc4\x83rescu este un fost deputat \xc3\xaen legislatura 1992-1996, ales pe listele FSN dar din mai 1993 a devenit membru PD. Eugen Dijm\xc4\x83rescu a demisionat pe data de 18 decembrie 1994 \xc8\x99i a fost \xc3\xaenlocuit de senatorul Ioan Turlacu. \xc3\x8en legislatura 1992-1996, Eugen Dijm\xc4\x83rescu a ini\xc8\x9biat o singur\xc4\x83 mo\xc8\x9biune._NEWLINE_Dup\xc4\x83 Revolu\xc8\x9bie, \xc3\xaen perioada ianuarie-martie 1990, Eugen Dijm\xc4\x83rescu a fost director la Institutul de Economie Mondial\xc4\x83. Apoi \xc3\xaen perioada martie - iunie 1990, de\xc8\x9bine func\xc8\x9bia de Ministru Secretar de Stat, Pre\xc8\x99edinte al Agen\xc8\x9biei de Coordonare a Asisten\xc8\x9bei Externe._NEWLINE_La 28 iunie 1990, Eugen Dijm\xc4\x83rescu este numit \xc3\xaen func\xc8\x9bia de Ministru de stat, \xc3\xaens\xc4\x83rcinat cu orientarea economic\xc4\x83 \xc3\xaen guvernul condus de Petre Roman. \xc3\x8entre primele m\xc4\x83suri luate figureaz\xc4\x83 abandonarea planific\xc4\x83rii centralizate, liberalizarea pre\xc8\x9burilor \xc8\x99i conversia fostelor \xc3\xaentreprinderi de stat \xc3\xaen societ\xc4\x83\xc8\x9bi comerciale, pun\xc3\xaendu-se astfel bazele economiei de pia\xc8\x9b\xc4\x83. Eugen Dijm\xc4\x83rescu a propus Guvernului desemnarea lui Mugur Is\xc4\x83rescu drept Guvernator al BNR \xc8\x99i ini\xc8\x9bierea unui act legislativ pentru asigurarea independen\xc8\x9bei de Guvern a b\xc4\x83ncii centrale, astfel \xc3\xaenc\xc3\xa2t politicile pro-ciclice ale guvernelor s\xc4\x83 fie st\xc4\x83vilite de o autoritate monetar\xc4\x83 independent\xc4\x83. La 30 aprilie 1991, dup\xc4\x83 remanierea guvernamental\xc4\x83, Dijm\xc4\x83rescu este numit \xc3\xaen func\xc8\x9bia de Ministru de stat, ministrul economiei \xc8\x99i finan\xc8\x9belor. Din aceast\xc4\x83 calitate negociaz\xc4\x83 \xc8\x99i semneaz\xc4\x83 acordul de \xc3\xaencetare a grevei organizate de sindicatele miniere din Valea Jiului \xc3\xaen luna septembrie 1991, elimin\xc3\xa2ndu-se, astfel, cauzele economice ale preten\xc8\x9biilor de destituire a Guvernului Roman. La 16 octombrie 1991, dup\xc4\x83 c\xc4\x83derea Guvernului Petre Roman, Eugen Dijm\xc4\x83rescu este numit drept consilier de stat al primului ministru Teodor Stolojan._NEWLINE_Eugen Dijm\xc4\x83rescu a fost ales deputat independent pe listele FSN \xc3\xaen legislatura 1990-1992, dar a demisionat din func\xc8\x9bia de deputat de Bucure\xc8\x99ti la data de 31 iulie 1990, \xc3\xaen condi\xc8\x9biile incompatibilit\xc4\x83\xc8\x9bii statului de membru al guvernului cu cel de parlamentar, prev\xc4\x83zut\xc4\x83 de regulamemtul de la acea data a forului legislativ. \xc3\x8en octombrie 1992 este ales senator de Constan\xc8\x9ba pe listele PD \xc8\x99i a de\xc8\x9binut \xc3\xaen perioada 1992-1994 func\xc8\x9bia de vicepre\xc8\x99edinte al Senatului. La 18 decembrie 1994 \xc8\x99i-a prezentat demisia din Senat, ca urmare a numirii sale ca ambasador. Totodata Dijm\xc4\x83rescu se retrage definitiv din activitatea politic\xc4\x83. _NEWLINE_P\xc3\xa2n\xc4\x83 \xc3\xaen decembrie 1999, Eugen Dijm\xc4\x83rescu a fost Ambasador al Rom\xc3\xa2niei \xc3\xaen Japonia, perioad\xc4\x83 \xc3\xaen care organizeaz\xc4\x83 primele emisiuni de obliga\xc8\x9biuni rom\xc3\xa2ne\xc8\x99ti \xc3\xaen Japonia (\xc3\xaentr-o perioad\xc4\x83 dificil\xc4\x83 pentru finan\xc8\x9barea extern\xc4\x83 a Rom\xc3\xa2niei), proiectele de dezvoltare a terminalului de containere din portul Constan\xc8\x9ba, centurile ocolitoare ale unor re\xc8\x99edin\xc8\x9be de jude\xc8\x9b \xc8\x99i \xc3\xaencurajeaz\xc4\x83 primele investi\xc8\x9bii japoneze de capital \xc3\xaen domeniul industriei rulmen\xc8\x9bilor \xc8\x99i al celei chimice. Dup\xc4\x83 formarea guvernului condus de fostul s\xc4\x83u coleg de la Institutul de Economie Mondial\xc4\x83, Mugur Is\xc4\x83rescu, Dijm\xc4\x83rescu revine \xc3\xaen \xc8\x9bar\xc4\x83 \xc8\x99i de\xc8\x9bine \xc3\xaen perioada ianuarie - decembrie 2000, func\xc8\x9bia de Secretar de Stat, \xc8\x98ef al Departamentului de Afaceri Europene din Ministerul Afacerilor Externe. Aceast\xc4\x83 perioad\xc4\x83 coincide cu deschiderea negocierilor de aderare a Rom\xc3\xa2niei la Uniunea European\xc4\x83 \xc8\x99i finalizarea a \xc8\x99ase capitole: cap.12 - Statistic\xc4\x83, cap.16 - \xc3\x8entreprinderi mici si mijlocii, cap.17 - \xc8\x98tiin\xc8\x9b\xc4\x83 si cercetare, cap.18 - Educa\xc8\x9bie, formare profesional\xc4\x83 \xc8\x99i tineret, cap.26 - Rela\xc8\x9bii externe, cap. 27 - Politica extern\xc4\x83 \xc8\x99i de securitate comun\xc4\x83. _NEWLINE_\xc3\x8en ianuarie 2001, prime\xc8\x99te rangul de Ambasador \xc3\xaen cadrul Ministerului Afacerilor Externe. \xc3\x8en iunie 2001, este numit Consilier de Stat pentru Politici Economice al Primului Ministru. Apoi, din iunie 2002, lucreaz\xc4\x83 ca Secretar de Stat pentru Politici Economice \xc8\x99i Comer\xc8\x9b Interna\xc8\x9bional. La data de 19 iunie 2003, Dijm\xc4\x83rescu devine membru al guvernului Adrian N\xc4\x83stase, \xc3\xaen calitate de Ministru-Delegat pentru Comer\xc8\x9b. Din aceast\xc4\x83 calitate el definitiveaz\xc4\x83 crearea zonei de liber-schimb \xc3\xaen Europa de sud-est \xc8\x99i pune bazele Consiliului de export, primul organism de partenariat public-privat \xc3\xaen domeniul elabor\xc4\x83rii legisla\xc8\x9biei \xc8\x99i cofinan\xc8\x9b\xc4\x83rii proiectelor de promovare a m\xc4\x83rfurilor rom\xc3\xa2ne\xc8\x99ti peste hotare._NEWLINE_La 11 octombrie 2004, Eugen Dijm\xc4\x83rescu a demisionat din guvern, fiind ales la 28 septembrie 2004 \xc3\xaen func\xc8\x9bia de viceguvernator al B\xc4\x83ncii Na\xc8\x9bionale a Rom\xc3\xa2niei, pozi\xc8\x9bie de\xc8\x9binut\xc4\x83 p\xc3\xa2n\xc4\x83 \xc3\xaen octombrie 2009 c\xc3\xa2nd preia conducerea Fondului de Garantare a Depozitelor \xc3\xaen Sistemul Bancar. \xc3\x8entr-o perioad\xc4\x83 coincident\xc4\x83 cu prima criz\xc4\x83 global\xc4\x83 a sistemului financiar-bancar, Dijm\xc4\x83rescu dezvolt\xc4\x83 activit\xc4\x83\xc8\x9bile de risc, trezorerie, audit intern \xc8\x99i comunicare. P\xc3\xa2n\xc4\x83 la \xc3\xaencheierea mandatului s\xc4\x83u FGDB \xc3\xae\xc8\x99i majoreaz\xc4\x83 de patru ori resursele destinate protec\xc8\x9biei deponen\xc8\x9bilor bancari \xc8\x99i atinge un grad de acoperire a depozitelor garantate printre cele mai asiguratorii din Europa, de peste patru ori nivelul minim solicitat de directivele europene. Totodat\xc4\x83, FGDB dob\xc3\xa2nde\xc8\x99te noi atribu\xc8\x9bii pentru restructurarea institu\xc8\x9biilor de credit \xc8\x99i devine parte a sistemului na\xc8\x9bional de stabilitate financiar\xc4\x83, al\xc4\x83turi de BNR, Ministerul Finan\xc8\x9belor Publice \xc8\x99i Autoritatea de Supraveghere a Pie\xc8\x9belor Financiare. FGDB devine o institu\xc8\x9bie prezent\xc4\x83 \xc3\xaen dialogul interna\xc8\x9bional al asocia\xc8\x9biilor profesionale specializate.  Dijm\xc4\x83rescu a exercitat func\xc8\x9bia de pre\xc8\x99edinte al Comitetului Regional pentru Europa al IADI \xc3\xaentre 2013 \xc8\x99i 2015 \xc8\x99i a fost ales membru \xc3\xaen comitete de lucru specializate ale EFDI \xc8\x99i IADI. _NEWLINE_FGDB organizeaz\xc4\x83 \xc3\xaencep\xc3\xa2nd cu 2012, la ini\xc8\x9biativa lui Dijm\xc4\x83rescu, un concurs de eseuri pentru studen\xc8\x9bi \xc8\x99i doctoranzi,  \xc3\xaen domeniul macroeconomiei \xc8\x99i al disciplinelor \xc3\xaenvecinate, \xc3\xaen memoria fostului s\xc4\x83u mentor, Costin Murgescu._NEWLINE_Eugen Dijm\xc4\x83rescu este membru al Societ\xc4\x83\xc8\x9bii economi\xc8\x99tilor din Rom\xc3\xa2nia (SOREC) \xc8\x99i al Asocia\xc8\x9biei pentru Rela\xc8\x9bii Interna\xc8\x9bionale \xc8\x99i Drept Interna\xc8\x9bional (ADIRI). De\xc8\x9bine func\xc8\x9bia de conduc\xc4\x83tor de doctorat la Institutul Na\xc8\x9bional de Cercet\xc4\x83ri Economice \xc8\x99i de profesor asociat la Universitatea Rom\xc3\xa2no-American\xc4\x83. Este membru \xc3\xaen comitetul editorial al Romanian Journal of European Affairs, publica\xc8\x9bie destinat\xc4\x83 dezbaterii problematicii europene \xc8\x99i rolului Rom\xc3\xa2niei \xc3\xaen UE._NEWLINE_A publicat numeroase studii \xc8\x99i articole pe teme de economie mondial\xc4\x83, tranzi\xc8\x9bia la economia de pia\xc8\x9b\xc4\x83 \xc8\x99i politic\xc4\x83 extern\xc4\x83. Cunoa\xc8\x99te limbile englez\xc4\x83 \xc8\x99i francez\xc4\x83, fapt ce i-a \xc8\x99i conferit privilegiul s\xc4\x83 \xc3\xaenso\xc8\x9beasc\xc4\x83 la negocieri interna\xc8\x9bionale pe profil economic demnitari ai statului rom\xc3\xa2n.'